**NOTA INFORMATIVĂ**

*la proiectul Hotărîrii Guvernului cu privire la transmiterea unor bunuri imobile*

Prezentul proiect de Hotărîre a Guvernului fost elaborat în scopul realizării recomandării nr. 2 expuse în Raportul auditului performanţei „Întruneşte cadrul decizional de bugetare a investiţiilor publice criteriile aferente realizării priorităţilor strategice?”, aprobat prin Hotărîrea Curţii de Conturi nr. 41 din 28 octombrie 2015, care prevede iniţierea revizuirii Hotărîrii Guvernului nr. 916 din 30 septembrie 2010 cu privire la transmiterea unui imobil, în vederea indicării Ministerului Tineretului şi Sportului ca responsabil de evidenţa imobilului respectiv proprietate de stat.

Potrivit Hotărîrii Guvernului nr. 916 din 30 septembrie 2010, edificiile şi terenul aferent ale Taberei de odihnă pentru copii din satul Romăneşti, r-nul Străşeni au fost transmise în folosinţa Comitetului Naţional Olimpic şi Sportiv în scopul creării condiţiilor favorabile pentru instruirea şi pregătirea sportivilor către Jocurile Olimpice. Aceeaşi hotărîrea stabileşte în pct. 2 că în cazul neîmbunătăţirii condiţiilor pentru pregătirea loturilor naţionale ale Republicii Moldova, imobilele menţionate şi terenul aferent urmează a fi restituit autorităţii publice centrale de specialitate.

Pînă la moment, tabăra în cauză nu a fost renovată şi nici nu au fost efectuate careva investiţii în scopul îmbunătăţirii condiţiilor pentru pregătirea loturilor naţionale. Astfel, se constată că Hotărîrea Guvernului nr. 916 din 30 septembrie 2010 nu şi-a atins scopul.

În contextul celor relatate, şi ţinînd cont de prevederile Legii nr. 121 din 4 mai 2007 privind administrarea şi deetatizarea proprietăţii publice, Ministerul Tineretului şi Sportului a elaborat acest proiect, prin care Tabăra de odihnă pentru copii din s. Romăneşti, raionul Străşeni, proprietate a statului, aflată în administrarea Ministerului Tineretului şi Sportului, inclusiv potrivit Hotărîrii Guvernului nr. 766 din 26 noiembrie 2009 cu privire la aprobarea Regulamentului privind organizarea şi funcţionarea Ministerului Tineretului şi Sportului, structurii şi efectivului-limită ale aparatului central al acestuia, să treacă din folosinţa Comitetului Naţional Olimpic şi Sportiv în folosinţa Ministerului Tineretului şi Sportului.

De asemenea, proiectul prevede abrogarea Hotărîrii Guvernului nr. 916 din 30 septembrie 2010 cu privire la transmiterea unui imobil.

Prezentul proiect are ca scop stabilirea autorităţii publice centrale de specialitate cu drept de administrare a bunurilor respective, în vederea asigurării ţinerii evidenţei patrimoniului de stat din ramură, precum şi exercitarea controlului asupra integrităţii şi folosirii eficiente a patrimoniului de stat din ramurile respective.

Menţionăm că implementarea proiectului propus nu presupune alocări financiare suplimentare din contul mijloacelor bugetare.

**Ministru Victor ZUBCU**